ไทยรีจุกผู้สอบบัญชีไม่ลงความเห็นงบ
ตลท.ห้ามซื้อขายหุ้นบริษัท ไทยรับประกันภัยต่อ เหตุผู้สอบบัญชีไม่ลงความเห็นงบการเงิน
23 ก.พ. 2556

ตลท.ห้ามซื้อขายหุ้นบริษัท ไทยรับประกันภัยต่อ เหตุผู้สอบบัญชีไม่ลงความเห็นงบการเงิน 
วันที่ 22 ก.พ. ตลาดหลักทรัพย์แห่งประเทศไทย (ตลท.) ได้ขึ้นเครื่องหมายห้ามการซื้อขาย (SP) หุ้นบริษัท ไทยรับประกันภัยต่อ (THRE) หรือไทยรี เนื่องจากผู้สอบบัญชีไม่แสดงความเห็นต่องบการเงินของบริษัท ทำให้ตัวเลขผลการดำเนินงานและฐานะการเงินของบริษัทที่ปรากฏในงบการเงินอาจไม่แสดงค่าที่แท้จริงของกิจการ 
นางฐิตาพร ธารากิจ รองผู้อำนวยการใหญ่ บริษัท ไทยรับประกันภัยต่อ เปิดเผยว่า ปี 2555 มีผลขาดทุนสุทธิหลังหักภาษีเงินได้นิติบุคคล 4,349 ล้านบาท ลดลงจากปีก่อน 2,689 ล้านบาท หรือ 162% เนื่องจากบริษัทได้บันทึกค่าความเสียหายอุทกภัยที่เกิดขึ้นในช่วงไตรมาส 4 ปี 2554 ไว้ในรายการค่าสินไหมทดแทนสุทธิจำนวน 6,000 ล้านบาท และการรับรู้การด้อยค่าของสินทรัพย์ภาษีเงินได้รอตัดบัญชี 281 ล้านบาท ตามงบการเงินในช่วงครึ่งปีแรกและไตรมาส 3 ปี 2555
ทั้งนี้ หากไม่รวมผลกระทบจากความเสียหายอุทกภัยปี 2554 บริษัทจะมีกำไรสุทธิ 724 ล้านบาท เพิ่มขึ้นจากงวดเดียวกันของปีก่อน 9.4%
สำหรับเหตุผลที่ผู้สอบบัญชีไม่แสดงความเห็นต่องบการเงินปี 2555 เพราะในไตรมาส 4 ปี 2554 ได้เกิดอุทกภัยครั้งร้ายแรงขึ้นในประเทศไทย วิกฤตการณ์ดังกล่าวได้ส่งผลกระทบอย่างเป็นสาระสำคัญต่องบการเงินของบริษัท ซึ่งบริษัทได้ใช้การประมาณการอย่างดีที่สุดในการบันทึกสำรองค่าสินไหมทดแทน 
นางฐิตาพร กล่าวว่า จากประสบการณ์ในอดีตของบริษัท พบว่ามูลค่าการตกลงจ่ายค่าสินไหมทดแทนจะลดลงจากรายงานการสำรวจภัยอย่างมีสาระสำคัญ อันเนื่องมาจากการเจรจาระหว่างคู่สัญญาเกี่ยวกับเงื่อนไขในสัญญาประกันภัยหลายประการ 
วิธีดังกล่าวของบริษัท ผู้สอบบัญชีเห็นว่าเป็นวิธีที่สมเหตุสมผล และ ณ วันที่ 31 ธ.ค. 2555 บริษัทได้บันทึกสำรองสินไหมทดแทนจากอุทกภัยก่อนการประกันภัยต่อประมาณ 2.19 หมื่นล้านบาท และสำรองสินไหมทดแทนจากอุทกภัยส่วนที่เรียกคืนจากการประกันภัยต่อประมาณ 1.27 หมื่นล้านบาท รวมทั้งได้เพิ่มทุน 6,975 ล้านบาท ส่วนของผู้ถือหุ้นยังมีจำนวนที่เพียงพอต่อการดำเนินธุรกิจ